अँखिया में मन उतराई / मदन मोहन 'मनुज'
सोचि-सोचि बतिया मगन भइली अँखिया, एक रंग आवे, एक जाई।
 कइसे केकरो सोझा नयन उघारीं, अँखिया में मन उतराई। ।
 मनवा में नेहिया के अगम लहरिया, जवना में सुधिया नहाइ।
 सुधिया के देवता बसेले ओहि परवा, पॅवड़ि चललीं हरखाइ। ।
 पॅवड़त-पॅवड़त मधेधार गइलीं, जलवा के आर-न-पार।
 लाज मोह डर लागे फेरु फिरि जइतीं, लवटत जियरा सँकाइ। ।
 हम डूबि जइतीं, परान छुट जइतें, तनिको ना मनवा में आहि।
 जियरा जोगावल मूरति रहाइ जइहें, एहि सोचे जिउ मोरा जाइ। ।
 ढुरु-ढुरु-ढुरुकेले अँखिया से लोरवा, अँखिया रहत अन्हियार।
 लेरवा के तोपला तनाइ गइली पपनी, भिंजि के बरवनी तारेतार। ।
 लाले-लाले डोरवा से कसि गइले नयना, उजबुज मन छितराइल।
 कसहूँ किनारा केहू छोहगर लउकित, योरिका सहेजतीं सम्हारि। । 